钦定古今图书集成/明伦汇编/氏族典/第388卷 > 李承
## 钦定古今图书集成/明伦汇编/氏族典/第388卷 > 李承

按《唐书李承传》：“承，赵州高邑人也。擢明经，迁累大理
评事，为河南采访使判官。尹子奇陷汴州，拘承送洛
阳。觇得贼谋，皆密启诸朝。两京平，例贬临川尉。寻擢
监察御史，累选吏部郎中、淮南西道黜陟使，擢拜河
中尹、晋绛观察使。承廉正有雅望，以才显于时。未几，
改山南东道节度使。时李希烈犹据襄州，承以单骑”
入。既至，希烈舍承外馆，迫胁日万端，不能屈，遂大掠
去，襄、汉荡然，承辑绥抚安之。居二年，阖境完复。初，希
烈虽去，留部校守觇，往来踵舍。承任所厚臧叔雅结
希烈腹心周曾及曾等谋杀希烈，承首谋也。寻检校
工部尚书、湖南观察使。建中四年卒。